Ni Xia Lian
D'Ni Xia Lian, op Chineesesch 倪 夏蓮 / 倪 夏莲 Ní Xiàlián, gebuer de 4. Juli 1963 zu Shanghai, ass eng professionell chineesesch-lëtzebuergesch Dëschtennisspillerin. Si spillt zanter 1991 fir Lëtzebuerg D'Ni Xian Lian ass zweefach Weltmeeschterin (Ekipp an Double Mixte) an zweefach Eenzeleuropameeschterin. Si huet fënnfemol un Olympesche Spiller deelgeholl an eng sëllegen national wéi international Titele fir souwuel China wéi och Lëtzebuerg am Laf vun hirer laanger Carrière gewonnen.

D'Ni Xia Lian ass Lenkshännerin a spillt wéi déi meescht Asiate Penholder. Si ass séier, spillt no um Dësch an huet eng staark Virhand.

D'Ni Xia Lian wunnt zu Ettelbréck an huet zwee Kanner.

Carrière 
D'Ni Xian Lian spillt zanter 1973 kompetitiv Dëschtennis. Hire gréissten internationale Succès hat d'Ni 1983 mat China. Bei den Dëschtennisweltmeeschterschaften zu Tokio huet si direkt zwee gëlle Gielercher däerfe mat heem huelen, eent am Double Mixte (zesumme mam Guo Yuehua an eent mat der Dammenekipp. Zwee Joer drop gouf déi jonk Chinesin zesumme mam Cao Yanhua Vizewelmeeschterin bei der WM 1985 zu Göteborg. 1985 war awer och d'Joer wou intern Problemer an der chineesescher Nationalekipp dem d'Ni sou d'Flemm agedriwwen hunn, datt si schonn decidéiert hat ganz mam Dëschtennis opzehalen. Si sollt ni méi fir China spillen. D'Ni ass dunn zeréck op Shanghai bei hir Elteren gaangen an huet ugefaange mat studéieren. Sou ganz ass si awer ni vum Ping-Pong lass komm, a wéi sech 1988 d'Méiglechkeet gebueden huet fir an Europa ze goen, huet d'Asiatin net laang gezéckt. No engem éischte Joer an Däitschland wou si an der 2. Bundesliga bei Bayer Uerdingen gespillt huet, ass si 1990 zesumme mat hirem Mann, dem Tommy Danielsson op Ettelbréck geplënnert, huet eng Lizenz bei der lëtzebuergescher Dëschtennisfederatioun (FLTT) gemaach an ass zanter 1991 och international fir de Grand-Duché ugetrueden.

D'Ni huet duerno hir Carrière an Europa virugefouert. Vun 1992bis 1995 huet si zu Lëtzebuerg de Critérium national gewonnen.

Tëscht 1996 an 1998 war d'Spillerin dräimol hannereneen Nummer eent bei den Europe Top-12. 1998 war d'Ni Nummer 4 an der Weltranglëscht.

2001 koum si op eng zweet Plaz. Si war op fënnef Europameeschterschaften an huet 1998 an 2002 Gold am Eenzel, an 2002 am Double Mixte gewonnen.

No 2002 huet d'Ni Xian Lian fënnef Joer net méi fir d'FLTT gespillt. 2007 koum hire Comeback op den den Europameeschterschaften zu Belgrad: am Alter vu bal 44 Joer krut d'Ni Sëlwer am Eenzel.

D'Ni Xia Lian huet bis 2021 fënnefmol un Olympesche Spiller deelgeholl: d'Spiller 2000 zu Sydney, 2008 an hirem am alen Heemechtsland zu Beijing, 2012 zu London, 2016 zu Rio, am 2021 zu Tokyo.

Palmarès 

 1983: Weltmeeschterin mat der Dammenekipp an am Dubbel Mixte, Tokio (mat China)
 1985: Vizeweltmeeschterin am Dubbel, Göteborg (mat China)
 1996: 1. Plaz Euro Top-12 (Eenzel), Charleroi
 1997: 1. Plaz am Dubbel, 2. am Eenzel, Pro Tour, Gdańsk
 1997: 1. Plaz Euro Top-12 (Eenzel), Eindhoven
 1998: 1. Plaz Euro Top-12 (Eenzel), Halmstad
 1998: Europameeschterin (Eenzel), Eindhoven
 2000: 1/8 Finall am Dubbel an am Eenzel bei den Olympesche Summerspiller zu Sydney
 2000: Vizeeuropameeschterin am Dubbel mam Peggy Regenwetter, Bremen
 2002: Europameeschterin am Eenzel an am Double Mixte mam Lucjan Błaszczyk, Zagreb
 2007: Vizeeuropameeschterin (Eenzel), Belgrad
 2008: Drëtt Ronn am Eenzel bei den Olympesche Summerspiller zu Peking

Veräiner 
 Bayer Uerdingen 05 (1989/90) - 2. däitsch Bundesliga
 Haka Treffers (Holland, bis 1997)
 VfB Lübeck (zanter 1997)
 Henk ten Hoor (Holland)
 Klavier Lelie (Holland)
 TV Fürst Heerlen (Holland)
 MF Services Heerlen (Holland, aktuell)

Auszeechnungen 

 Sportlerin vum Joer am Joer 2001 an 2022 (zesumme mat der Sarah De Nutte)
 Officier vum Ordre de la couronne de chêne (Promotioun 2022)

Literatur 
 Gaston Zangerlé: Ni Xialian, le don du ciel. 2022.

Um Spaweck 
 De komplette Palmarès vum Ni Xia Lian op der Websäit vun der ITTF

Kuckt och 

Gebuer 1963
Lëtzebuergesch Dëschtennisspiller
Lëtzebuergesch Sportler vum Joer
Lëtzebuergesch Olympioniken
Officier de l'ordre de la couronne de chêne